
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea, în numele Uniunii, a Acordului dintre Canada și Uniunea Europeană referitor la transferul și prelucrarea datelor din registrul cu numele pasagerilor
(08897/2024 – C10‑0125/2024 – 2024/0051(NLE))
(Procedura de aprobare)
Parlamentul European,
–	având în vedere proiectul de decizie a Consiliului (08897/2024),
–	având în vedere proiectul de acord dintre Canada și Uniunea Europeană referitor la transferul și prelucrarea datelor din registrul cu numele pasagerilor (08896/2024),
–	având în vedere cererea de aprobare prezentată de Consiliu în conformitate cu articolul 16 alineatul (2), articolul 87 alineatul (2) litera (a) și articolul 218 alineatul (6) al doilea paragraf literele (a) și (v) din Tratatul privind funcționarea Uniunii Europene (C10-0125/2024),
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2025),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Canadei.

a. Cadrul general
Prezenta procedură de aprobare privește proiectul de decizie a Consiliului privind încheierea Acordului dintre Canada și Uniunea Europeană referitor la transferul și prelucrarea datelor din registrul cu numele pasagerilor (PNR). 
[bookmark: _GoBack]Parlamentul European a solicitat avizul Curții de Justiție a Uniunii Europene pentru a stabili dacă acordul anterior privind PNR cu Canada în vigoare din 2014 este compatibil cu tratatele UE și cu Carta drepturilor fundamentale a Uniunii Europene. CJUE a emis Avizul 1/15 la 26 iulie 2017, în care a afirmat că acordul preconizat privind PNR dintre Canada și UE nu putea fi încheiat sub forma în care fusese prezentat deoarece mai multe dintre dispozițiile sale erau incompatibile cu drepturile fundamentale recunoscute de UE. În urma emiterii avizului menționat, UE și Canada au redeschis negocierile, în scopul semnării unui nou acord care să respecte cerințele Curții.
Negocierile cu privire la această versiune a acordului au început în 2018 și, în urma încheierii negocierilor în 2023, proiectul final de text a fost transmis Consiliului și Parlamentului European. La 4 martie 2024, Comisia Europeană a emis două propuneri de decizii ale Consiliului privind semnarea și încheierea, în numele Uniunii Europene, a unui acord între Canada și Uniunea Europeană referitor la transferul și prelucrarea datelor din registrul cu numele pasagerilor (PNR).
Autoritatea Europeană pentru Protecția Datelor (AEPD) a fost consultată și a emis Avizul 15/2024 la 29 aprilie 2024, în care a concluzionat că proiectul de acord conține garanțiile necesare pentru ca acesta să fie compatibil cu Carta drepturilor fundamentale, în conformitate cu Avizul 1/15 al CJUE. Avizul conținea, de asemenea, o serie de recomandări cu privire la punerea în aplicare a prezentului acord. 
b. Poziția raportorului
Raportorul consideră că încheierea unui acord internațional de stabilire a unui cadru juridic clar pentru schimbul de date PNR cu Canada reprezintă un important pas înainte în eforturile UE de prevenire, depistare, investigare și urmărire penală a infracțiunilor grave și a terorismului. 
Raportorul ar dori, de asemenea, să recunoască activitatea importantă desfășurată în trecut de Parlamentul European, inclusiv de raportoarea anterioară pentru această procedură, dna Sophie In’t Veld, pentru a garanta conformitatea acestui acord cu standardele UE în ceea ce privește respectarea tratatelor, a Cartei drepturilor fundamentale a UE, precum și a hotărârilor recente ale Curții Europene de Justiție.
Potrivit celor mai recente rapoarte ale Europol[footnoteRef:1], numai în 2023 au avut loc 120 de atacuri teroriste în statele membre ale UE. Aceasta demonstrează amploarea actuală a terorismului în UE și necesitatea de a se asigura că autoritățile însărcinate cu combaterea acestui flagel sunt dotate cu toate instrumentele disponibile pentru a preveni astfel de atacuri. Colectarea și analiza datelor din PNR pot oferi autorităților elemente importante care să le permită să detecteze tiparele de călătorie suspecte și să identifice complicii infractorilor și ai teroriștilor, precum și să sprijine ancheta și urmărirea penală a cazurilor în care au fost săvârșite activități ilegale. Raportorul este convins de necesitatea de a permite cooperarea polițienească și judiciară internațională, în special cu Canada, un partener internațional fiabil și de încredere pentru UE. [1:  Raportul Europol din 2024 privind situația terorismului și evoluția acesteia în Uniunea Europeană.] 

Recunoscând că prelucrarea datelor referitoare la numele pasagerilor reprezintă o ingerință în viața privată și drepturile pasagerilor, raportorul consideră că această intervenție limitată și strict reglementată din partea autorităților de aplicare a legii este necesară și proporțională, având în vedere rolul important pe care schimbul internațional și analiza datelor din PNR îl pot juca în combaterea infracțiunilor transnaționale grave și a terorismului. 
Având în vedere avizul pozitiv al AEPD și hotărârea Curții din 2022 care validează cadrul juridic al Uniunii privind prelucrarea datelor din PNR, raportorul este convins de obiectivele prezentului acord și de garanțiile cuprinse în acesta. În special, raportorul este satisfăcut de faptul că acordul include garanții privind nediscriminarea, păstrarea și securitatea datelor, supravegherea, transparența și informarea pasagerilor, accesul individual la datele din PNR și corectarea acestora, precum și căile de atac administrative și judiciare. 
Raportorul subliniază că se așteaptă ca acest acord să fie aplicat cu respectarea strictă a acestor garanții, a jurisprudenței CJUE și a recomandărilor emise de AEPD. Prin urmare, raportorul reamintește Comisiei să acorde o atenție deosebită acestor aspecte, precum și exercitării drepturilor persoanelor vizate, în cursul revizuirilor prevăzute de acord. 
În concluzie, raportorul consideră că încheierea acestui acord reprezintă o evoluție pozitivă în lupta împotriva infracțiunilor grave și a terorismului, menținând în același timp limitele și garanțiile necesare pentru a asigura respectarea drepturilor fundamentale ale pasagerilor. 
Având în vedere cele de mai sus, raportorul recomandă Parlamentului să aprobe proiectul de decizie a Consiliului.

